Zenia Stampe (RV), 2024-02-22:
Tak for det.
Au pair betyder jo på lige fod, og det er en løgn.
Det kan vi lige så godt være ærlige om, og jeg vil også godt som medlem af et parti, der ellers elsker kulturudveksling, bare melde klart ud og sige, at det her ikke er kulturel udveksling.
Det er udnyttelse, og vi har derfor længe ønsket ændringer i au pair-ordningen.
I mit eget parti diskuterer vi tit, om vi helt skal afskaffe ordningen, eller om vi skal indføre ændringer.
Den sidste beslutning, vores landsforbund traf, var en ændring, hvor man kræver ordnede forhold og løn og arbejdsvilkår, som svarer til forholdene på det normale arbejdsmarked.
Derfor synes vi, det er et rigtig fornuftigt forslag, der ligger her, og som jo virkeligheden bare er et forslag om at pålægge regeringen at indkalde til forhandlinger, men hvor man så tager udgangspunkt i FOA's forslag, som vi også synes er meget fornuftigt.
Men det er ikke selve modellen, vi i dag skal tage stilling til.
Det handler om at pålægge regeringen af indkalde til forhandlinger om en ny ordning.
Jeg kan huske, at jeg selv var med til at stramme ordningen for rigtig mange år siden.
Det var dengang, fru Mette Frederiksen var beskæftigelsesminister.
Jeg tror, der er foregået løbende stramninger siden, og alligevel har vi jo ikke fået gjort ordningen til en kulturel ordning igen.
Det har det jo været engang.
Jeg har selv boet i Schweiz, hvor der er stor tradition for, at man er au pair på tværs af Schweiz.
Det er jo et land med fire sprog, så det er en god måde at lære fransk på, hvis man er opvokset i den tysktalende del, altså at blive au pair i den fransktalende del, og sådan er der jo selvfølgelig også au pair-forløb, som har karakter af kulturel udveksling, men det er de færreste.
Der er selvfølgelig også familier, som opfører sig pænt og ordentligt og tager sig af deres ofte filippinske au-pair på en god, omsorgsfuld og ordentlig måde.
Det her er ikke en kollektiv anklage mod alle.
Men når vi ser på ordningen helt overordnet og på, hvem der gør brug af ordningen, og hvem det er, der kommer til Danmark – det er jo primært unge kvinder fra Filippinerne – så må vi jo bare konstatere, at det er en ordning, som i dag afspejler den globale ulighed.
Det er en måde, hvorpå man i Danmark kan få tjenestefolk fra fattigere lande, og det er næsten det, der provokerer mig mest.
Én ting er udnyttelsen af den enkelte au pair-pige, men det er mig sådan set også imod, at vi på den her måde ad bagdøren tillader og legitimerer tjenestefolk, for det er jo det, det er.
Nu er det jo ikke altid sådan, at det er en udnyttelse, for som sagt kan der være familier, der sådan set behandler deres au pair meget ordentligt, og det er forhåbentlig flertallet, hvor au pair-pigerne får noget ud af det og får sendt penge tilbage til deres familier, mens der så desværre også er eksempler på det modsatte.
Det er bare ikke i orden, at det her land som et af verdens mest lige lande tillader, at nogle familier ansætter tjenestepiger.
Derfor synes jeg, at det her forslag er rigtig godt, fordi det jo ikke sætter en stopper for, at travle og ofte også ressourcerige familier kan få sig en hushjælp, men det skal ikke være en tjenestepige.
Det skal være under ordnede forhold.
Så på den baggrund vil jeg gerne meddele, at Radikale Venstre kan støtte forslaget og roser forslagsstillerne for at tage det op.
Uden sammenligning i øvrigt ser vi jo også en landbrugssektor og andre sektorer, som jo ikke kan rekruttere dansk arbejdskraft, fordi danskere – og med god grund i øvrigt – ikke gider at arbejde på de vilkår.
Det er ikke, fordi danskere er dovne eller noget, men fordi vi jo igennem 100 år har kæmpet for ordentlige arbejdsforhold.
Så er der nogle brancher, der har så dårlige arbejdsforhold, at danskere med god grund siger, at det vil de ikke finde sig i.
I dag findes der så nogle smuthuller, der gør, at man så kan indsætte udlændinge, som kommer fra nogle helt andre forhold og derfor synes, at det måske er relativt godt for dem.
Men det fører stadig væk til et A- og et B-hold på det danske arbejdsmarked, som jeg synes er uværdigt at se, og det er et resultat af global ulighed.
Det synes jeg også vi i en dag kunne kigge på.